અમદાવાદના સેટેલાઇટ વિસ્તારમાં એક પ્રેમ પ્રકરણમાં પ્રેમિકાની નજર સામે જૂના પ્રેમીએ નવા પ્રેમીનો ખાત્મો બોલાવ્યો હોવાનો કિસ્સો નોંધાયો છે. વાસણા પોલીસ ચોકી પાછળ ગણેશનગર હાઉસીંગ ખાતે રહેતો ગોપાલભાઇ જેઠાભાઇ ભાટી મંગળવારે સાંજે સેટેલાઇટમાં સાંઇબાબા મંદિર સામે ગલીમાં આવેલા પુજન મ્યુનિસિપલ ગાર્ડનમાં તેની પ્રેમિકા સાથે બાંકડા પર બેઠો હતો. સેટેલાઇટમાં રામદેવનગર ડંગામાં રહેતો પરેશ છગનભાઇ સોલંકી આવ્યો અને કેમ તું મારી પ્રેમિકા સાથે બેઠો છે તેમ કહીને લાકડી વડે ગોપાલના માથામાં ફટકા માર્યા હતા. ગંભીર રીતે ઘવાયેલા ગોપાલનું સારવાર દરમિયાન મોત નીપજ્યું હતું. આ અંગે સેટેલાઇટ પોલીસ સ્ટેશનમાં મુકેશભાઇ સોલંકીએ ફરિયાદ નોધાવતાં પોલીસે પરેશ સામે ખૂનનો ગુનો નોંધીને તેની ધરપકડ કરીને જેલના હવાલે કર્યો હતો.